[{"text_idx": "#000001", "text": "Por la 109a Universala Kongreso de Esperanto (UK), okazonta en 2024, la Estraro de UEA unuanime elektis Tanzanion kiel kongreslandon. La unuan fojon UK okazos en la kontinento Afriko. La gastiga urbo Arus\u0302o (Arusha) estas internacia turisma destino, sed ne nur: g\u0302i ankau\u0306 estas grava diplomatia urbo, la sidejo de la Orient-Afrika Komunumo kaj de la Afrika Kortumo de Afrika Unio."}, {"text_idx": "#000002", "text": "La regiono de Arus\u0302o log\u0302igas pli ol du milionojn da homoj. G\u0302i trovig\u0302as je la orienta branc\u0302o de la Granda Rift-Valo, sub modera klimato. La grandurbo estas proksima al la nacia parko Serengeti, la konservada areo Ngorongoro, la nacia parko Lago Manyara, la gorg\u0302o Olduvai, la nacia parko Tarangire, la monto Kilimang\u0302aro kaj la monto Meru en la nacia parko Arus\u0302o mem."}, {"text_idx": "#000003", "text": "La Esperanto-Asocio de Tanzanio (EATA) invitis kongresi en Arus\u0302o post multjara laboro de la Afrika Komisiono de UEA, kiu plenumis la taskon kunordigi la landajn asociojn en la kontinento por difini la invitanton de la unua UK en Afriko. La kunlaboro estis multhoma kaj internacia. Per tiu decido ankau\u0306 la Estraro de UEA plenumas devon de la Asocio, kiu en la pasinta jardeko deklaris la okazigon de UK en Afriko kiel strategian elementon por UEA."}]